Poliția Română și Europol au demarat o campanie „inedită”. Astfel, pentru a afla informații despre cei mai căutați infractori, polițiile din toată Europa trimit ilustrate de vară infractorilor periculoși, care se sustrag de la cercetări sau de la executarea pedepselor.

,,Noi nu le știm adresa la care îi putem găsi. Ne ajutați voi să le-o aflăm?” Acesta este apelul autorităților de aplicare a legii din toată Europa, în cadrul campaniei EU MOST WANTED, inițiate de EUROPOL.

„Poliția Română și EUROPOL fac apel la toți utilizatorii din online, pentru a afla informații despre cei mai căutați infractori. Dragi infractori, nu mai fugiți de lege, Poliția vă vrea în țară, vara asta! Pentru executarea pedepselor, bineînțeles”, se mai arată în comunicat.

„În timp ce majoritatea oamenilor se bucură de o bine-meritată vacanță de vară, infractorii nu și-au luat liber. Destinațiile de vacanță s-au dovedit a fi locuri ideale pentru cei care fug de autorități. Este posibil să-și fi ales chiar aceeași destinație ca și tine. Din acest motiv, este foarte important să ne oferi informații, pentru a ne ajuta să prindem măcar câțiva dintre cei mai căutați infractori căutați de noi”, mai precizează sursa citată.

Ilustratele conțin date despre cei mai căutați infractori din Europa, care au comis infracțiuni foarte grave, pe teritoriul a 21 de state europene. Astfel, cel mai căutat român este Gheorghe Clapon. Bărbatul se sustrage de la executarea pedepsei de 9 ani şi 4 luni de închisoare pentru comiterea infracţiunii de înşelăciune, uz de fals şi spălare de bani.

În calitate de reprezentant al firmei SC F. –ES. cu sediul în Nikolaev, Ucraina, dar şi cu sprijinul unor cetăţeni ucraineni neidentificaţi, el a indus şi menţinut în eroare, la diferite intervale de timp, dar în realizarea aceleiaşi rezoluţii infracţionale (înşelăciune), pe persoanele vătămate SC M. T. M. & T. SRL BUCUREŞTI şi T. GMBH (Germania), cu prilejul încheierii şi executării contractelor de intermediere vânzare/cumpărare.